Universis praesentes litteras inspecturis, magister Guillelmus dictus Decanus Lorriaci, et Philippus de Rumino baillivus Vastinensis, salutem in Domino. In nostra praesentia constituti Simon de Aprilia et Elizabeth uxor ejus recognoverunt se emisse a Roberto de Loet quamdam masuram cum suis pertinentiis in terras Sancti Benedicti apud Curtem Matriniaci sitam, quam vir religiosus Joannes, abbas Sancti Benedicti Floriacensis, eisdem laudare recusabat, timens ne dictum Simonem et ejus euxorem, qui burgenses erant Lorriacenses, in reddendis reditibus seu consuetudinibus ejusdem masurae difficiles inveniret, tandem, ad preces bonorum virorum, idem abbas dictam masuram cum suis pertinentiis eisdem sub ea conditione concessit habendam, quod ipsi et haeredes ipsorum et quicunque dictam masuram quocunque modo tenuerint solvent dicto abbati et successoribus suis chareyum, census et alias consuetudines quae debet eadem masura, et praecipue solidos pro exercitu domini regis; quae omnia dicti Simon et uxor ejus sine contradictione aliqua se reddituros bona fide promiserunt, volentes et concedentes ut ipsi et quicunque dictam masuram pro tempore tenuerint ubicunque fuerint residentes, ad solidos et omnia supradicta solvenda teneantur, sicut superius est expressum. In cujus rei testimonium, ad petitionem partium praesentes litteras sigillorum nostrorum munimine duximus roborandas. Datum anno Domini millesimo ducentesimo quadragesimo secundo, mense martio.